Mihai Tudose anunță că România va trimite Ucrainei sistemul Patriot: „E o decizie strategică”
- Alexandru Sălăvăstru
- 11 mai 2024, 15:49
Mihai Tudose, fostul premier al României, consideră necesară trimiterea sistemului de rachete Patriot în Ucraina. Potrivit acestuia, o astfel de decizie trebuie luată în Consiliul Suprem de Apărare a Ţării (CSAT).
Mihai Tudose crede că sunt motive suficiente pentru a trimite sistemul Pariot în Ucraina
Fostul premier crede că o decizie strategică va fi luată în viitorul apropiat:
„Sunt convins că domnia sa (preşedintele Klaus Iohannis – n.r.) va avea discuţii cu primul-ministru, cu ministrul Apărării, CSAT şi de aici încolo textul curge.
În fapt, dacă noi avem - acum vorbesc în nume personal - avem un sistem de apărare, îl montăm în România să ne apere tot de partea estică, da?
Dacă este al nostru dar îl montăm un pic mai încolo, adică în Ucraina, şi ne apără tot pe noi, adică chiar e mai bine, cumva, şi pentru noi... E o decizie strategică care va fi luată. Am spus: sunt argumente şi pentru acest lucru”, a afirmat Mihai Tudose în emisiunea Insider Electoral.
„Klaus Iohannis va comunica cu oficialii din ţară despre discuţiile avute cu preşedintele american Joe Biden”
Mihai Tudose este convins că președintele Iohannis îi va informa pe oficialii din țară cu privire la discuțiile avute cu Joe Biden.
Marţi, preşedintele Klaus Iohannis a afirmat că România va continua să sprijine Ucraina:
„Există, evident, nevoia unor sisteme de apărare antiaeriană în Ucraina, sisteme avansate. În ultimele săptămâni este o discuţie destul de intensă despre cine poate să ofere sisteme Patriot Ucrainei.
România dispune de astfel de sisteme şi atunci, sigur, am fost întrebaţi şi noi. Şi preşedintele Biden a adus această chestiune în discuţie şi i-am spus că sunt deschis să discutăm aceste chestiuni, asta însemnând că va trebui să discut eu acasă, în CSAT, să vedem cum putem să punem problema, ce putem să oferim şi evident ce putem să primim în schimb, pentru că este, după părerea mea, inacceptabil să rămână România fără apărare antiaeriană”, a declarat Iohannis.
România are un singur sistem de apărare antiaeriană Patriot care este funcţional
La finalul discuției cu preşedintele american, Klaus Iohannis s-a arătat împotriva trimiterii sistemului Patriot în Ucraina.
Președintele și-a exprimat îngrijorarea cu privire la lipsa unui sistem de apărare antiaeriană care să protejeze România:
„Eu cred că vom găsi o soluţie. Este vorba de un singur sistem Patriot. Credeţi-mă că ştiu mai multe detalii, dar da, este unul funcţional care va rămâne în România, celelalte care sunt în faze avansate de operaţionalizare şi despre unul dintre acestea era vorba”, a afirmat Klaus Iohannis.